《题澹山岩》
宋代·李公彦

地灵欲借一握天，神剜鬼划无留坚。欻然豃豁空而圆，阳乌飞景光自穿。

古藤绕石翠欲牵，石果垂结纷如拳。中有岩宝吐细泉，六月客坐寒入肩。

昔闻修蟒何蜿蜒，诛茅判木不敢前。谁令结此殊胜缘，化作宝坊可栖禅。

我非贵客来尘軿，训狐挟狡声亦先。飞上岩前枯树颠，唤起山丁夜不眠。

涪翁有笔大如椽，七字要与山俱传。续貂顾我不著便，千古一笑夔怜蚿。

作者简介：宋抚州临川人，字元德，一作成德，或作成科。哲宗元符三年进士。知分宁县。徽宗宣和三年复中博学宏词科。累官宗正卿。素为吕颐浩、朱胜非所知。历两浙发运使，官至工部侍郎。有《潜堂诗话》及文集。